STGT แรงต่อ 3% เก็งรับยอดขาย “ถุงมือยาง” พุ่ง หลังโรค “ฝีดาษลิง” ระบาด
STGT แรลลี่ต่อ 3.50% นักลงทุนเชื่อมั่นหุ้นกลุ่ม “ถุงมือยาง” หลังเกิดกระแสข่าวการแพร่ระบาดของโรคฝีดาษลิงไปทั่วโลก
STGT แรลลี่ต่อ 3.50% นักลงทุนเชื่อมั่นหุ้นกลุ่ม “ถุงมือยาง” หลังเกิดกระแสข่าวการแพร่ระบาดของโรคฝีดาษลิงไปทั่วโลก
24 พ.ค. 2565

ผู้สื่อข่าวรายงานว่า ราคาหุ้น บริษัท ศรีตรังโกลฟส์ (ประเทศไทย) จำกัด (มหาชน) หรือ STGT ณ เวลา 10:14 น. อยู่ที่ระดับ 20.70 บาท บวก 0.70 บาท หรือ 3.50% สูงสุดที่ระดับ 20.90 บาท ต่ำสุดที่ระดับ 20.10 บาท ด้วยมูลค่าการซื้อขาย 125.02 ล้านบาท

บล.กสิกรไทย ระบุในบทวิเคราะห์ว่าจากความกังวลเรื่องโรคฝีดาษลิงเริ่มระบาดทั่วโลกหนุนหุ้นถุงมือยางในมาเลเซียปรับขึ้น อาทิ Top Glove+ 3.4%DoD, Supermax+3% คาดจะเป็นบวกต่อหุ้นถุงมือยางไทย คือ STGT
ทั้งนี้ หุ้นท็อป โกลฟ ซึ่งเป็นผู้ผลิตถุงมือยางรายใหญ่ที่สุดของโลก ปรับตัวขึ้นมากถึง 5.5% ในช่วงเช้าวันนี้ ขณะที่หุ้นซูเปอร์แม็กซ์ คอร์ป เพิ่มขึ้น 4.9% ส่วนหุ้นฮาร์ทาเลกา โฮลดิงส์ และหุ้นคอสซาน รับเบอร์ อินดัสทรีส์ บีเอชดี ปรับตัวขึ้น 4.1% เท่ากัน เนื่องจากนักลงทุนกล้าเสี่ยงมากขึ้นหลังเกิดความวิตกเกี่ยวกับการแพร่ระบาดของโรคฝีดาษลิง (Monkeypox) ทั่วโลก
นายเคนเนธ เหลียง นักวิเคราะห์ระดับอาวุโสของบริษัทมะละกา ซีเคียวริตีส์ เปิดเผยว่า นักลงทุนเชื่อมั่นในหุ้นกลุ่มถุงมือยางเพิ่มมากขึ้น หลังเกิดกระแสข่าวการแพร่ระบาดของโรคฝีดาษลิงไปทั่วโลก จนถึงขณะนี้มีการรายงานผู้ป่วยโรคฝีดาษลิงในหลายประเทศทั่วยุโรป เช่น อังกฤษ, สเปน และโปรตุเกส นอกจากนั้นยังมีการพบผู้ติดเชื้อในแคนาดา, ออสเตรเลีย และสหรัฐอีกด้วย จากเดิมที่พบได้ยากนอกเขตแอฟริกาตะวันตกและแอฟริกากลาง